Vredendal-vrou dood aangetrefCharmaine Erasmus by haar man, Errol Erasmus. (Foto: Facebook) ŉ Saak van moord word ondersoek nadat ŉ vrou Dinsdag dood in ŉ huis in Vredendal in die Wes-Kaap aangetref is. Sers. Noloyiso Rwexana, woordvoerder van die Wes-Kaapse polisie, sê die polisie is gister omstreeks 11:30 na die moordtoneel in Woelige Hoek ontbied. By hul aankoms het hulle die liggaam van ŉ 43-jarige vrou in die huis aangetref. Sy het verskeie steekwonde aan haar liggaam gehad. Son het die slagoffer sedertdien geïdentifiseer as Charmaine Erasmus. Rwexana wou egter nie in dié stadium die oorledene se naam bevestig nie. Volgens Rwexana is ŉ 27-jarige verdagte reeds in verband met die moord in hegtenis geneem. Dié verdagte sal binnekort in die hof verskyn sodra die persoon amptelik aangekla is. Die presiese omstandighede rondom die moord word nog ondersoek.